Roberta Metsola: Drosmi un cerību Ukrainas tautai 


Godātais Ruslan! 

Godātie Augstākās radas deputāti! 

Drosmīgie cīnītāji! 

Mīļie brāļi un māsas! 

Paldies jums par ielūgumu ierasties Kijevā un uzrunāt Augstāko radu. Man ir liels gods būt 
šeit, starp jums — mūsu kolēģiem, Eiropas parlamentāriešiem. Ne vien gods — būt šeit tr mans 
pienākums. Tas ir pienākums, kas man noteikti jāizpilda. Atbildība pret jums, kuri ir frontes 
pirmajā līnijā. Lai parādītu pasaulei, ka pat kara tumsā parlamentārā demokrātija ir gaismas 
stars. 

Šodien esmu šeit kā Eiropas Parlamenta, Eiropas iedzīvotāju pārstāve, lai jums stingri 
apliecinātu: mēs esam kopā ar jums. Vieglākos un arī grūtos laikos — mēs esam kopā ar jums. 
Šajos šausmīgajos mēnešos visa pasaule ir redzējusi attēlus ar iznīcību, nāvi, izpostītām 
nevainīgu cilvēku dzīvēm, sievietēm un bērniem, kuri spiesti pamest savas mājas un savu 
agrāko dzīvi. 

Taču Eiropa un pasaule ir redzējusi arī jūsu drosmi un Ukrainas ģimeņu nepakļāvību. Čūsku 
salas varoņus pazīst visā pasaulē. Mariupoles Iepnie kareivji iedvesmos neskaitāmas nākamās 
paaudzes. 

Un drīz — es nešaubos — mēs redzēsim cerības triumfu pār bailēm. Jo jūs parādāt pasaulei, 
ka nekāds terors nespēj iebiedēt, ka šāviņi nekad neiznīcinās lepnumu un nekad nesagraus 
cilvēka cieņu. 

Eiropas Savienība un pasaule redz, kā jūs aizstāvat savu valsti. Taču jūs cīnāties ne tikai par 
savu māju un savas zemes aizsardzību. Jūs cīnāties par to, kam ticam mēs visi. Par brīvību. Par 
demokrātiju. Par tiesiskumu. Šeit, Ukrainā, šīs vērtības nav tikai populāri lozungi. Jūs par tām 
cīnāties, jo zināt, ka bez tām nekam citam nav nozīmes. 

Eiropas Savienības izveides mērķis bija savīt kopā Eiropas valstu likteņus tā, lai vairs nekad 
nepieļautu tādu konfliktu, kāds savulaik mazāk nekā trīsdesmit gadu laikā noveda pie diviem 
pasaules kariem. Eiropas Savienība ir projekts mieram. Taču vēl vairāk — tas ir brīvības 
projekts. 

Vēlos teikt, ka Ukraina ir Eiropa. 

Šis ir skumjš un traģisks laiks. Tik daudzi ukraiņi ir zaudējuši dzīvību, jūs esat zaudējuši 
ģimenes locekļus, radiniekus un draugus. Pirmām kārtām savās domās esam ar jums. Lūdzu, 
ticiet man, kad saku, ka Eiropas Parlaments, Eiropas Savienība un Eiropas cilvēki ir kopā ar 
Ukrainu. 

Vārdiem ir spēks, tie var iedvesmot. Un vārdi dažkārt var mainīt pasauli. Taču pasaulei arī 
jārīkojas. Pasaulei jāapliecina, ka tā jūt līdzi. Esmu šeit, lai paustu šo atbalsta un cerības 
vēstījumu: mēs neatstāsim Ukrainu vienu. Mēs nekad nezaudēsim modrību. 

Nekad neesmu bijusi Martupolē, taču šīs pilsētas nosaukumu es nekad neaizmirsīšu. Dzemdību 
nodaļas apšaude un bojāgājušie bērni paliks mūžam neizdzēšams kauna traips. Šī necilvēcīgā 
rīcība spilgti raksturo tos draudus, kuriem jūs esat stājušies pretim. Mēs nekad neaizmirsīsim 
tur notikušo. Nekad. 

Tagad vēlos jums dot trīs solījumus. 

Pirmkārt, šis iebrukums jūsu valstī nozīmē tiešu Krievijas konfrontāciju ar Eiropu, 
starptautisko sabiedrību un noteikumos balstīto pasaules kārtību. Mēs neļausim Putinam to 
darīt nesodīti. Ir vajadzīgas plašākas sankcijas, un tām jābūt stingrākām. Mēs sauksim vainīgos 
pie atbildības par to, ko viņi Ukrainā ir pastrādājuši. 

Otrkārt, Eiropas Savienība atzīst Ukrainas virzību uz Eiropu un jūsu centienus kļūt par 
Savienības kandidātvalsti. Šodien jūsu priekšā apliecinu: varat paļauties uz mani, varat 


paļauties uz Eiropas Parlamentu, ka tas atbalstīs Ukrainas ceļu uz šī mērķa sasniegšanu. Mēs 
zinām, cik daudz asiņu par to ir izliets. Mēs jūs nepievilsim. 

Labāk nekā jebkad agrāk zinām, ka Ukraina uz Eiropas Savienību raugās kā uz galamērķi. Mēs 
atbildēsim godīgi un ar cerību. Ikvienai valstij ir ejams savs ceļš, tomēr neviens nekad nedrīkst 
apšaubīt Ukrainas nākotni Eiropas Savienībā. 

Treškārt, mēs parūpēsimies par jūsu ģimenēm, kuras ir spiestas bēgt, un darīsim to līdz pat 
brīdim, kad tās varēs droši atgriezties savās mājās un sākt jaunu dzīvi. Mēs arī palīdzēsim 
atjaunot jūsu pilsētas un ciemus, kad šis nelikumīgais, neprovocētais un nepamatotais 
iebrukums būs beidzies. Eiropa jau ir sniegusi finansiālu, militāru un humānu palīdzību. 
Palīdzība turpināsies un kļūs plašāka. Mēs izveidosim Ukrainas solidaritātes trasta fondu un 
organizēsim starptautisku līdzekļu devēju konferenci, lai jums palīdzētu atjaunošanas darbā. 
Šis uzbrukums jūsu dzimtenei ir mainījis visu. 

Ne jūs to vēlējāties. Ne jūs to provocējāt. Ne jūsu mērķis bija konfrontācija. Taču jūs stājāties 
tam pretī, un tas apliecina jūsu tautas diženumu, jūsu drosmi, jūsu rakstura spēku. 

Tagad es aicinu Eiropas Savienību apliecināt tādu pašu spēku. Jo tagad ir jārīkojas, lai vai ko 
tas maksātu. 

Noteikumos balstītā pasaules kārtība ir palikusi nemainīgi stipra. Putins pārāk zemu novērtēja 
ne tikai jūsu zemes drosmi un pretošanās spēju, bet arī demokrātiskās kārtības spēku. Viņš 
smagi kļūdījās, domādams, ka diskusija nozīmē vājumu. Un viņš par to maksā nepieredzēti 
augstu cenu. Mūsu sankcijas ir sāpīgas, taču ar tām vien nepietiks. 

Miljoniem jūsu valsts iedzīvotāju nācies glābties ārpus valsts. Vēl daudzi miljoni ir tikuši 
pārvietoti iekšzemē, un viņu ceļš visdrīzāk vedīs uz citām Eiropas valstīm. Mums jābūt 
gataviem — bet vēl svarīgāk ir tas, ka mums ir vēlēšanās darīt visu nepieciešamo —, lai cilvēki, 
kas ierodas pie mūsu robežām, nākotnē dzīvotu bez bailēm. Šī vēlēšanās palīdzēt būs 
nelokāma. Tā nekad nemazināsies. 

Mēs parādīsim, ka Eiropa nozīmē atvērtas sirdis un atvērtas mājas — līdzjūtība roku rokā ar 
spēku ir viena no mūsu Eiropas ceļa konkrētām izpausmēm. 

Ar divkāršu spēku mums jācenšas mazināt enerģētisko atkarību no Kremļa. Es vēlos pieredzēt 
to brīdi, kad Eiropa enerģijas jomā būs pilnīgi brīva un nodrošināta. 

Šajā krīzes brīdī jāatceras, ka enerģētika ir un vienmēr bijusi saistīta ar politiku. Krievijai tas 
bija skaidrs jau gadiem ilgi. Taču to saprotat arī jūs. 

Mūsu nākotnes mērķim jābūt pilnīgai neatkarībai no Krievijas gāzes. Vairs nekādu Krievijas 
gāzi! Šāds mērķis ir grūti sasniedzams, taču tas noteikti jāizdara. 

Jo būtība ir šāda: mēs nedrīkstam patērēt Kremļa energoresursus un tā netieši finansēt šāviņus, 
ko raida uz jūsu mājām. Mēs rīkosimies enerģiskāk, lai šo mērķi sasniegtu pēc iespējas drīzāk. 
Vēl daži vārdi par informācijas karu, kurā visi esam ierauti. Mums ir ne tikai jāstiprina sava 
kiberaizsardzība, bet arī jāturpina vērsties pret apgalvojumiem, ka konfrontācijā ar Putinu 
izpaužoties Eiropas naids pret Krieviju. Krievi, kas iestājas pret Putinu — un tādu ir daudz, pat 
neraugoties uz draudiem nonākt cietumā, — ir vēstures pareizajā pusē. Viņi ir mūsu pusē. 
Nobeigumā vēlos citēt Džonatana Saksa teikto: “Ir grūti uzvarēt bailes cerības vārdā. Tam 
vajag milzu drosmi. Tomēr, arvien pieaugot mūsu spējām iznīcināt, mums šīs drosmes vajag 
arvien vairāk.” 

Kā teicis jūsu tautas dzejnieks Tarass Ševčenko: *Turpiniet cīnīties, jūs noteikti uzvarēsiet.” 
Jums ir drosme. 

Ukrainai ir šāda drosme. 

Mēs esam kopā ar jums šodien, mēs būsim kopā ar jums rīt, un mēs nekad nepametīsim jūs. 
Slava Ukraini! 


